Care ar fi deci „esența“ Reformei calviniste, extrasă nu doar din lecturile și din cursurile universitare, ci și din viața de toate zilele, într-o societate modelată de etica acesteia? În primul rînd, trebuie spus că majoritatea dintre noi comitem o gravă eroare de apreciere: reformatorii, începînd cu Luther, Calvin și toată pleiada de imitatori și continuatori ai acestora, nu au dorit să inventeze o nouă doctrină, o nouă „religie“ în interiorul celei deja existente.